**Zënzar** é unha banda de punk rock galega procedente de Meirama (Cerceda), e formada durante o outono do ano 1987.

Son a banda con máis anos de actividade en Galiza facendo rock en galego, polo que son alcumados a miúdo como "os padriños do rock galego". O vocalista do grupo é o polifacético Xosé Bocixa.

Historia
--------

### Inicios (1987-1996)

O grupo formouse no outono de 1987 co nome de Mördor. O seu primeiro concerto foi no Nadal de 1988 no pub *Non sei* da Silva, sendo un sexteto. Mantiveron esa formación ata o ano 1991 cando saíron da banda o teclista Manuel Jesús e o guitarrista Luis. Destes primeiros anos destaca unha gravación en Meirama de 1990, a única que teñen como sexteto, e onde están as súas primeiras cancións e algunhas versións de bandas como Ilegales ou Nacha Pop.

A finais de 1992 gravaron a súa primeira maqueta, *Contos e lendas de terra adentro*, con cinco temas. En 1993 dúas das súas canción apareceron no disco recompilatorio *Rock na Costa da Morte*, xunto con outras cinco bandas. A mediados de 1993, tras coincidir en Malpica cunha banda cántabra que se chamaba igual, mudaron o nome para "Zënzar".

En 1995 apareceu a súa segunda maqueta, *Fascinados polo prohibido*, oito cancións coas que definiron máis o son que os faría logo coñecidos. Nesa época realizaron concertos ao lado de bandas xa consolidadas no panorama do rock estatal, como Extremoduro, Platero y tú, Boikot, Manolo Kabezabolo ou Barón Rojo.

### Primeiros discos (1997-2009)

No ano 1997, a banda editou o seu primeiro álbum, *Disparados ó futuro*, con 12 temas gravados nos estudios Fussión de Vigo. Despois da saída do disco realizaron unha xira de presentación do mesmo que os levou a facer concertos durante dous anos, entre elas as actuacións nas primeiras edicións dos festivais Alen Galicia na Illa de Arousa, e Santi Rock en Santiago de Compostela. Ese ano tamén apareceron dous temas seus nos recompilatorios *Bambán Vol. II* e *Oito anos de sequestros*.

Durante a xira incorporouse a Zënzar o guitarrista Mario Grela. Despois dunha etapa de menor actividade, na primavera do 2001 apareceu o seu segundo álbum, baixo o título *Todo vai ben*, con 13 temas, todos eles en galego. Dous dos temas incluíron as colaboracións do gaiteiro dos Papaqueixos, Xan, e de Rómulo Sanjurjo, acordeonista dos Diplomáticos de Monte Alto. Após o lanzamento a banda embarcouse nunha xira de presentación duns 40 concertos por Galicia. Rematada a xira no ano 2002, a banda entrou no estudio Bonham da Coruña para gravar oito temas dun novo disco, *Rockanrol*, que saíu á venda en xuño dese ano.

Despois do lanzamento a banda entrou nun período de menor actividade, pero deron o seu primeiro concerto en Madrid e realizaron dúas actuacións logo do afundimento do Prestige en Malpica de Bergantiños e Cerceda.

A finais do ano 2004 comezaron a traballar no que sería o seu seguinte álbum, pero pouco despois o guitarrista Manuel Silveira abandonou a banda. No 2006 entraron no estudio de Xabier Abreu en Nigrán para gravaren *Sigue... e dalle*. O disco, que inclúe un DVD, foi presentado o 30 de xuño dese ano na sala Nunca Máis de Ordes. Ese mesmo ano incorporouse Paco Cerdeira como segunda guitarra, despois de colaborar na gravación do álbum. *A "Tribu"* foi o seguinte traballo, no que colaboraron voces coma a de María Xosé Silvar (Sés), Vituco Neira (Ruxe Ruxe), Martin (Machina), Gende Beat ou Xurxo Souto. Tamén músicos convidados que pasan a acompañalos nalgúns concertos de presentación deste traballo. O disco incluía un tema cantado en barallete, "Caneando ruainas".

### Década de 2010

No 2011 editouse un DVD titulado *Zënzar ao Vivo*, coa actuación no Festival de rock de Cerceda do ano 2009, que conta con 15 temas nos que aparecen todas as colaboracións antes mencionadas. No 2012 editouse *Vaise armar*. Nese ano participaron en festivais como o Derrame Rock, Brincadeira ou Festigal.

En febreiro de 2013 publicouse o disco-homenaxe *Vai polos padriños*, con 19 temas re-interpretados por 18 grupos galegos como Ruxe Ruxe, Dios ke te crew, Machina, Os tres trebóns, Invivo, Som do Galpom, Raiba, K-Raxe ou A compañía do ruído. En maio de 2015, no Mesón do Vento, presentaron o seu novo disco de estudio, titulado *Camiñando entre serpes*. Foi gravado no estudio Escola da Rúa en Carballo e contou coa colaboración, entre outros, de Ruxe Ruxe, cos que ademais iniciaron unha xira conxunta.

En novembro de 2016, un cancro acabou coa vida de Tabe, o baixista do grupo, que xa fora substituído dende uns meses atrás por Laura Romero, debido á enfermidade. O grupo dedicoulle a canción "Samurai" do seu seguinte disco, *Benvidas ó futuro*. que saíu á luz a finais de 2020.

Discografía
-----------

* *Mördor en directo* (Aínda co nome de Mördor) (1990)
* *Contos e lendas de terra adentro* (Maqueta) (1992)
* *Fascinados polo prohibido* (Maqueta) (1995)
* *Disparados ó futuro* (1997)
* *Todo vai ben* (2001)
* *Rockanrol* (2002)
* *Sigue... e dalle* (2006)
* *A "Tribu"* (2009)
* *Zënzar ao vivo* (DVD) (2011)
* *Vaise armar* (2012)
* *Camiñando entre serpes* (2015)
* *Benvidas ó futuro* (2020)

### Recompilacións

* *Rock na Costa da Morte* (1993), cos temas "No teu rostro" e "O home bala".
* *Bambán Vol. II* (1997), co tema "Podes ser ti".
* *Oito anos de sequestros'* (1997), cun tema.
* *Mixtura* (2002), cos temas "Falo en nome da terra" e "Crus de marijuana".
* *Con dignidade* (2003), co tema "Marea negra".
* *Música pola liberdade dos pobos 2* (2006). Achegan un tema.
* *A Per Loca* (2006), co tema "O Padriño".
* *120 capadores* (2007), co tema "Non chas quero".
* *Vai polos padriños* CD homenaxe aos 25 anos de Zënzar (2013).

Notas
-----

1. ↑  ""No fondo, somos ninguén os que protestamos: só unha minoría. O capitalismo segue e o medo tamén"". *Praza.gal*. 17 de maio de 2015. Consultado o 8 de novembro de 2019.
2. ↑  "Concerto e charla con Zënzar para o estudantado". 1 de marzo de 2019. Consultado o 8 de novembro de 2019.
3. ↑  "Zënzar, Os John Deeres e Desequilibrio Mental actúan no décimo Novo Cruceiro Rock". 19 de xuño de 2018. Consultado o 8 de novembro de 2019.
4. ↑  "«Nunca tratamos de ser uns superventas, e menos agora»". *La Voz de Galicia* (en castelán). 16 de novembro de 2005. Consultado o 22 de novembro de 2019.
5. ↑  "Cerceda, capital do rock". *Vieiros.com*. 30 de abril de 2009. Consultado o 22 de novembro de 2019.
6. ↑  "Vai polos Padriños!! Homenaxe (sorpresa) aos Zënzar". Consultado o 8 de novembro de 2019.
7. ↑  "Festa rachada para presentar o novo disco de Zënzar". 5 de maio de 2015. Arquivado dende o orixinal o 08 de novembro de 2019. Consultado o 8 de novembro de 2019.  Arquivado 08 de novembro de 2019 en Wayback Machine.
8. ↑  "Zënzar & Ruxe Ruxe, potencia galega nunha xira entre aliadosda vella escola". *La Voz de Galicia*. 11 de decembro de 2015. Consultado o 8 de novembro de 2019.
9. ↑  "Falece 'Tabe', baixista de Zënzar". *Sermos Galiza*. 2 de novembro de 2018. Arquivado dende o orixinal o 08 de novembro de 2019. Consultado o 8 de novembro de 2019.  Arquivado 08 de novembro de 2019 en Wayback Machine.
10. ↑  "Morre Tabe, baixista de Zënzar". *Galicia Confidencial*. 2 de novembro de 2016. Consultado o 8 de novembro de 2019.
11. ↑  Crespo, Carlos (13 de decembro de 2020). "Xosé Bocixa, vocalista de Zënzar: «Hai que seguir pensando e, polo tanto, molestando»". *La Voz de Galicia* (en castelán). Consultado o 4 de xaneiro de 2021.

Véxase tamén
------------

### Outros artigos

* Ruxe Ruxe

### Ligazóns externas

* Sitio web oficial

|  |  |
| --- | --- |
| Control de autoridades | 
* Wd: Q12403029
* Discogs: 4546406
* MusicBrainz: ID
* Songkick: 5591578

 |